Szavakkal programozhatjuk a genetikánkat?
Hogy a szavaknak erejük van, azt eddig is tapasztalhattuk. De hogy a DNS-ünket is képesek megváltoztatni?! Soma különvéleménye.
A hír: Egy közelmúltban megjelent tanulmány szerint a szavak képesek befolyásolni a DNS-t. Mint a kataklizma.info írja, Grazyna Fosar és Franz Bludorf kutatók szerint a DNS-t bizonyos frekvenciájú szavak befolyásolják és újraprogramozhatják. A szerzők szerint ezek a felfedezések egy új típusú orvostudománynak nyitnak kaput.

Soma véleménye: „Kezdetben vala a hang” – mondja az írás. Ezzel a mondattal eddig a képzeletünkben tudtunk mit kezdeni, de most már a tudomány is eljutott oda, hogy a szavaknak az életünket formáló hatása van. Tudományosan bizonyított, hogy szavaink hatnak a DNS-re és változásokat idéznek elő a DNS-láncolatban, valamint hogy az emberi nyelvek nem véletlenszerűen, hanem a DNS eredményeként jelentek meg. Nem csoda, hogy ezt az orosz tudósok által bizonyított tényt forradalminak tartják, hiszen ennek a tudata hatalmas változást indíthat el! Remélhetően az emberek végre elkezdenek felelősebben bánni a kimondott szavaikkal, sőt a gondolataikkal is. 2010 májusában a  legelső Nők Lapja Café-üzenetem az volt, hogy állítólag 18 másodperc negatív gondolkodás, vagy szitkozódó, önmagunkat vagy a másikat lehúzó negatív szóáradat már nyomot hagy a testben is. Hogy ehhez valóban épp 18 másodperc kell-e, nem tudom, de az biztos, hogy nemcsak a tetteinknek, de a gondolatainknak és szavainknak is vannak következményei (ezt sok fórumon gyalázkodó még nem tudja). Mindemellett ezen a duális-poláris bolygón természetesen szükség van a negatívra is. (Dr. Valgyimir Komin szerint legalább 10 százalék negatív gondolatra és érzésre szükség van, hogy lelkileg immunisak maradjunk.)

Tehát kiderült, hogy az emberi nyelvek nem véletlenszerűen, hanem a DNS eredményeként jelentek meg. Ismét bebizonyosodott, hogy igaz az ókori mondás, miszerint: „Amint kint, úgy bent, amint lent, úgy fent.” Ki is gondolhatta azt, hogy az emberi nyelvek véletlenszerűen jelentek meg? Hogyan is gondolhatták, hogy a DNS fehérje-előállításon kívül levő 90 százaléka ballasztanyag? Hogyan is gondolhatták, hogy a természet pazarló? A tudomány mindig úgy működött, hogy rájött valamire, majd idővel cáfolta, és újabb – sokszor ideiglenes – „tényeket” üdvözített. Egyre inkább kiderül, hogy nincs véletlen, és hogy amit annak hiszünk, nem más, mint a nem tudásunk. Egyre inkább kiderül az is, hogy a szabad akarat a tudatossági szintünk függvényében van jelen az életünkben.

Ehhez a lenyűgözően izgalmas cikkhez még ajánlanék egy szintén igen erősen tudattágító könyvet: Dr. Bruce Lipton: A sejtek mágiája (A tudat: a belső teremtő) című könyvét.
(Ha valaki látta az Élő mátrix című filmet – ami a neten is megtalálható – ismerős lesz neki a sejtbiológus neve.) Dr. Bruce Lipton nevéhez köthető az új biológia. (Bizony, eljött az új biológia, új fizika, új medicina, új pszichológia és új egyensúly ideje!)

A sejtbiológus orvos is ugyanazt bizonyította be, mint az orosz kutatók a DNS nyelv által való programozhatóságáról: a gondolataink átprogramozásával szervezetünkön is változtathatunk. A neves sejtbiológus azt állítja, hogy gondolataink szervezetünk valamennyi sejtjére hatással vannak. Eszerint nem a gének és a DNS szabályozzák az életfolyamatokat, hanem sejten kívüli tényezők. Többek között azok az erőterek, amelyeket pozitív és negatív gondolataink gerjesztenek. Ez alapvetően befolyásolja személyes életünket és az emberiség jövőjét.
 
A napokban több ezoterikus, spirituális internetes tévécsatornán sugározták élőben a Javasünnep asztrológiai előadásokkal való megtartását: minden, e témában komolynak számító asztrológus elmondhatta, mit lát a 2012-es évre vonatkozóan. Mindannyian beszéltek arról, hogy eljött az integráció és a holisztikus szemlélet ideje, hogy a tudomány és spiritualitás, a klasszikus orvosi medicina és a természetgyógyászat egymást segítő (nem pedig kizáró) módon találkozzon egymással.
Nem véletlen, hogy ennyien jöttünk le most a Földre, hogy szemtanúi, és egyben formálói is legyünk ennek az elképesztő mozinak, amiben benne vagyunk! Forradalmi időszak ez, a szellem forradalmáé!
„A spirituális és ezoterikus mesterek már évezredekkel ezelőtt tudták azt, hogy az emberi test beszéddel: szóval és gondolattal programozható. Most tudományosan is megmagyarázták és bebizonyították ezt a dolgot. Természetesen a megfelelő frekvenciát kell alkalmazni. Éppen ezért nem mindenki sikeres, sem ugyanolyan mértékű sikereket nem tud elérni minden egyes alkalommal” – írja a cikk, vagyis az illetőnek a megfelelő rezgésen, spirituális fejlettségi szinten kell lennie. „Az embernek dolgoznia kell belső folyamataival, hogy bizonyos spirituális érettséget érhessen el ahhoz, hogy direkt és tudatos kommunikációt hozhasson létre a DNS-el.” Ez azt jelenti, hogy nyitottnak is kell lennie hozzá. Az üres szavak nem hatnak, csakis a valódi hittel teliek. És ahogy a cikkben is írva van: „Mindenki saját belső forradalmát kell hogy végrehajtsa.”

Vagyis eljött az önmagunkért való felelősségvállalás ideje! Lejárt a hárítgatás, kifelé mutogatás, csodavárás időszaka. A külső világban levő folyamatoknak belül is megvan a paralel lenyomata. A külső világ hat ránk, mi pedig rá. („Amint kint, úgy bent.”) És persze eddig is tudtuk, hogy hipnózisban (szavak által!) fájdalomcsillapítás és fájdalom nélkül lehet fogat húzni, hogy az autogén tréning (relaxáció) és meditáció jótékony hatásúak, de talán most már még felelősebben bánunk a szavainkkal, gondolatainkkal. A téli napéjforduló időszaka különösen kiváló erre a belső munkára. Kívánok mindenkinek növekvő belső fényt!